寧宗皇帝詩卷耳篇御書贊
作者：岳珂
朝代：宋

paragraphs: 偉王人之典學，本天縱之多能。
續六藝之絕業，環諸儒而講明。
璧跗蔚其流芳，瓊字煥其騰英。
居蠖濩而儲精，炳龜龍而效靈。
歲嘉定之辛巳，歷九閏而時乘。
旦孜孜而忘倦，志兢兢而靡矜。
詩三百有五篇，沃帝心而日聆。
儼露門之未竟，已雲章之滿籝。
繄是詩之四章，首二南而儀刑。
凡家齊而國治，本大學之爲經。
自求賢而審官，見濟濟之以寧。
越染翰之雖同，茲注意之實形。
昔德壽之在御，嘗史漢之留情。
傳復古之奇蹟，亦流輝于古荆。
有詞臣曰萬里，亟再拜而震驚。
謂縫掖之所難，而帝王之躬行。
今寶章之誕賁，知祖武之克繩。
殆家法之相似，聯自檢于宮庭。
眇周行之下走，方虺隤而于征。
竦昭回之景光，愧抱槧之餘生。
覽盈咫之昭華，想繹純于九成。
得猗那而藏焉，尚廟瑟之餘聲。